Daar moet dringende verandering aangebring word aan [die gebruik van kunsmis](http://landbou.com/nuus/dien-30-minder-stikstof-toe/) om ernstige skade aan die ongewing te voorkom, luidens navorsers wat die eerste wêreldwye ontleding van stikstofgebruik in gewasproduksie gedoen het.

Die navorsingspan, gelei deur Princeton-universiteit, het gekyk na kunsmis- en oesinligting in dele van Amerika, westelike Europa en Afrika suid van die Sahara en het ondersoek hoe beleid en marktoestande boere in dié gebiede se stikstofkunsmisverbruik oor die **afgelope vyf dekades** beïnvloed het.

**Die wêreldwye gemiddeld vir stikstofverbruikdoeltreffendheid – ’n maatstaf van die hoeveelheid stikstof wat ’n gewas gebruik om te groei teenoor wat agtergelaat word as besoedeling – is sowat .4. Dit beteken dat 40% van die totale stikstof wat by landbougrond gevoeg word na gewasse gaan, terwyl 60% verlore gaan.**

**Na aanleiding van hul bevindinge sê die span dat die bogenoemde vlak na 70%-doeltreffendheid opgestoot moet word sodat net 30% van die toegediende stikstof verlore gaan.**

In dele van die wêreld soos Amerika en Europa het boere oeste vergroot sonder om noemenswaardig meer kunsmis toe te dien deur tegnologie te gebruik wat stikstofdoeltreffendheid verbeter. In China en Indië leun dit egter na die ander kant aangesien daar swaar gebruik gemaak word van regeringsgesubsidieerde kunsmis. In Afrika suid van die Sahara lyk dinge ook weer anders. In Malawi is oesopbrengste laag weens ’n [tekort aan toegang](http://landbou.com/nuus/grondtoets-verminder-bemestingkoste/) tot kunsmis.

Bron: LBW 28122015